Mpumalanga-plaasaanval: Verdagte in hof - Maroela Media
Erick Meiring nadat hy aangeval is. Foto: Verskaf
Die verdagte wat verlede week vasgetrek is enkele ure nadat 'n plaasbestuurder in die Komatipoort-omgewing in Mpumalanga deur vyf gewapende rowers oorval, vasgemaak en aangerand is, het Dinsdag in die Louieville-landdroshof verskyn.
Kapt. Charlie Stander, polisiewoordvoerder, het aan Maroela Media gesê Madal Mahlalela (23), 'n Mosambieker, het op aanklagte van gewapende roof en die onwettige besit van 'n vuurwapen verskyn. Die saak is tot Vrydag uitgestel.
Maroela Media het vroeër berig Erick Meiring (64) is Dinsdag omstreeks 18:15 deur vyf gewapende rowers oorval toe hy sy honde buite die huis hoor blaf het en gaan ondersoek instel het. Die rowers het hom vasgemaak en aangerand en daarna met verskeie huishoudelike items op die vlug geslaan.
Brig. Selvy Mohlala, polisiewoordvoerder, het gesê die polisie was kort ná die voorval op die toneel en het die spoor van die aanvallers gevolg waar hulle van die gesteelde goedere in 'n beboste gebied gevind het. Mahlalela is kort daarna in die Orlando- informele nedersetting in hegtenis geneem. 'n Vuurwapen en van die gesteelde goedere is in sy besit gevind.